CELEX: 62013CN0125
Language: mt
Date: 2013-03-14 00:00:00
Title: Kawża C-125/13: Rikors ippreżentat fl- 14 ta’ Marzu 2013 — Il-Kummissjoni Ewropea vs Il-Kunsill tal-Unjoni Ewropea

1.6.2013   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 156/21
            
         Rikors ippreżentat fl-14 ta’ Marzu 2013 — Il-Kummissjoni Ewropea vs Il-Kunsill tal-Unjoni Ewropea
   (Kawża C-125/13)
   2013/C 156/33
   Lingwa tal-kawża: l-Ingliż
   
      Partijiet
   
   
      Rikorrenti: Il-Kummissjoni Ewropea (rappreżentanti: K. Banks, A. Bouquet, A. Szmytkowska, bħala aġenti)
   
      Konvenut: Il-Kunsill tal-Unjoni Ewropea
   
      Talbiet tar-rikorrenti
   
   
               —
            
            
               tannulla r-Regolament tal-Kunsill (UE) Nru 1243/2012, tad-19 ta’ Diċembru 2012, li jemenda r-Regolament (KE) Nru 1342/2008 li jistabbilixxi pjan għal perijodu fit-tul għall-istokkijiet tal-merluzz u għas-sajd li jisfrutta dawk l-istokkijiet (1);
            
         
               —
            
            
               iżżomm fis-seħħ l-effetti tar-Regolament tal-Kunsill annullat għal żmien raġonevoli wara li tingħata s-sentenza, jiġifieri għal mhux iktar minn sena kalendarja sħiħa b’effett mill-1 ta’ Jannar wara li tingħata s-sentenza; u
            
         
               —
            
            
               tikkundanna lill-Kunsill tal-Unjoni Ewropea għall-ispejjeż.
            
         
      Motivi u argumenti prinċipali
   
   F’din il-kawża, il-Kummissjoni titlob lill-Qorti tal-Ġustizzja tannulla r-Regolament tal-Kunsill (UE) Nru 1243/2012, tad-19 ta’ Diċembru 2012, li jemenda r-Regolament (KE) Nru 1342/2008 li jistabbilixxi pjan għal perijodu fit-tul għall-istokkijiet tal-merluzz u għas-sajd li jisfrutta dawk l-istokkijiet, filwaqt li żżomm fis-seħħ l-effetti legali ta’ dan ir-regolament għal żmien raġonevoli wara li tingħata s-sentenza f’din il-kawża, jiġifieri għal mhux iktar minn sena kalendarja sħiħa b’effett mill-1 ta’ Jannar wara li tingħata s-sentenza.
   Ir-rikors tal-Kummissjoni huwa bbażat fuq it-tliet motivi segwenti:
   
               (a)
            
            
               Fl-ewwel motiv tagħha bbażat fuq żball ta’ liġi dwar il-bażi legali tar-regolament ikkontestat [ksur tal-Artikolu 43(2) TFUE], il-Kummissjoni ssostni li l-Kunsill wettaq żball meta qasam il-proposta tal-Kummissjoni u adotta parti minnha abbażi tal-Artikolu 43(3) TFUE filwaqt li kellha tiġi bbażata fl-intier tagħha, kif kienet ipproponiet il-Kummissjoni, fuq l-Artikolu 43(2). Ir-regolament ikkontestat fih dispożizzjonijiet li ma jaqgħux fil-kamp ta’ applikazzjoni tal-Artikolu 43(3), liema artikolu jista’ jservi ta’ bażi biss għal miżuri dwar id-determinazzjoni u l-allokazzjoni ta’ opportunitajiet tas-sajd.
            
         
               (b)
            
            
               Fit-tieni motiv, dwar l-iżball serju ta’ liġi li jirrigwarda l-proċedura għat-teħid ta’ deċiżjonijiet u l-prerogattivi istituzzjonali tal-Parlament Ewropew sabiex jipparteċipa fil-proċedura leġiżlattiva ordinarja u tal-Kumitat Ekonomiku u Soċjali sabiex jiġi debitament ikkonsultat [ksur tal-Artikoli 294 u 43(2) TFUE], il-Kummissjoni ssostni li l-parti tal-proposta inkwistjoni ġiet adottata mill-Kunsill waħdu, filwaqt li l-Parlament Ewropew ma pparteċipax fl-adozzjoni tagħha kif kieku kien jagħmel fil-kuntest tal-proċedura leġiżlattiva ordinarja u l-Kumitat Ekonomiku u Soċjali ma ġiex adegwatament ikkonsultat.
            
         
               (c)
            
            
               Fl-aħħar nett, fit-tielet motiv dwar l-adozzjoni tar-regolament ikkontestat mingħajr proposta tal-Kummissjoni jew il-bidla fundamentali fin-natura tal-proposta tal-Kummissjoni (bil-Franċiż “dénaturation”, żnaturament) [ksur tal-Artikolu 17 TEU u tal-Artikolu 43(3) TFEU], il-Kummissjoni turi li l-qsim tal-proposta mill-Kunsill u l-bidla sussegwenti fil-bażi legali ta’ parti waħda minnha rriżultaw f’bidla fundamentali fin-natura tal-proposta tal-Kummissjoni, bi ksur tad-dritt esklużiv ta’ inizjattiva tal-Kummissjoni.
            
         
      (1)  ĠU L 352, p. 10